b'\n_START_ARTICLE_\nMellom\xc3\xb8ya\n_START_SECTION_\nNatur og milj\xc3\xb8\n_START_PARAGRAPH_\n\xc3\x98yas h\xc3\xb8yeste topp, Masteberget p\xc3\xa5 34 moh, har en bratt side ned mot Str\xc3\xb8msund og ble brukt som rampe ved reising av master ved reparasjon og bygging av skip. _NEWLINE_Den \xc3\xb8stre delen av \xc3\xb8ya, mot Str\xc3\xb8msund er et plantefredningsomr\xc3\xa5de p\xc3\xa5 grunn av den nasjonalt sjeldne og truede arten lodnefiol og dens livsmilj\xc3\xb8. Mellom\xc3\xb8ya plantefredningsomr\xc3\xa5de ble opprettet 30. juni 2006 og er p\xc3\xa5 13 daa. _NEWLINE_Nord p\xc3\xa5 \xc3\xb8ya er det gammel furuskog. De fleste strendene p\xc3\xa5 \xc3\xb8ya har svartor som vokser helt ut i sj\xc3\xb8kanten, eller s\xc3\xa5 stuper berget rett i sj\xc3\xb8en. Oksetunge, hundetunge og ormehode vokser p\xc3\xa5 noen av de \xc3\xa5pne strendene._NEWLINE_I 2011 ble det funnet forh\xc3\xb8yde konsentrasjoner av kobber i sedimenter ved \xc3\xb8ya, men tangpr\xc3\xb8ver tydet p\xc3\xa5 at det ikke hadde foreg\xc3\xa5tt utlekking fra land de siste \xc3\xa5rene.\n_START_SECTION_\nHistorie\n_START_PARAGRAPH_\n\xc3\x98ya var fram til 1819 eid av Falkensten Bruk, men ble da solgt til Marinen som benyttet \xc3\xb8ya til oppbevaring av ammunisjon og produksjon av TNT. Den tyske okkupasjonsmakten benyttet i perioden 1940-1945 \xc3\xb8ya til lignende form\xc3\xa5l. Det er en rekke bygninger p\xc3\xa5 \xc3\xb8ya knyttet til virksomheten: Kruttlager, ammunisjonsmagasin, sprengstoffmagasin, trinolarbeidshus og oppsynsmannsbolig. Det var ogs\xc3\xa5 en smalsporet jernbane p\xc3\xa5 \xc3\xb8ya.'